Főigazgatósági tájékoztató
2000/2001. november, 10. szám

szöveges verzió!!!

Letöltve:
www.jgytf.u-szeged.hu/foigtaj

Szegedi Tudományegyetem Juhász Gyula Tanárképző Főiskolai Kar
H-6725 Szeged, Boldogasszony sgt. 6.
Tel: (+36) 62 546-051, Fax: (+36) 62 420-953
Felelős Kiadó: dr. Galambos Gábor
Felelős szerkesztők:
Szolgáné dr. Rózsa Zsuzsanna; dr. Tóth Szergej
Technikai szerkesztő:
Szécsi Zoltánné

Tartalom

I. A főiskolai Kari Tanács ülése	4

II. HATÁROZATOK	4

III. KÖZLEMÉNYEK 
	1.17/2000. számú főigazgatói utasítás	5
	2.Szakmai tanácskozás a Közművelődési Tanszéken	5
	3.Sinkó János festőművész kiállítása	6
	4.Krékits József tanszékvezető főiskolai tanár köszöntése	6
	5. Egységvezető Testületi ülés	6
	6. Új nyitólap a WEBen	6
	7. Információs tábla	6
	8. Közlemények rovat a Főigazgatósági Tájékoztatóban	6
	9. Elhunyt Csizmazia György	6
	10. TDK	7
	11. Ének-zene Tanszék	7
	12. A Technikatanárok Országos Egyesülete (TOE)	7
	13. Technika-tantárgypedagógia TDK	7
	14. Szakképzési Füzetek II.	7
	15. A XXI. század szakmái	7
	16. Vörösmarty-emlékülés	7
	17. Elhunyt Bereczki Sándor 	7
	18. Emil Boleslav Lukač születésének 100. évfordulója.	7

IV. NEMZETKÖZI KAPCSOLATOK	8

V. SZTE JGYTFK Kredit- és Vizsgaszabályzatának módosított szövege	10

I.
A főiskolai Kari Tanács ülése

A Főiskolai Kari Tanács 2000. november 16-án ülést tartott. A napirend a következő volt:
1.	Személyi ügy: Javaslat egységvezetői megbízás megismétlésére
2.	A kari bizottságok munkájának értékelése 
3.	Javaslat alapképzési szakok indítására
4.	Javaslat a Tanulmányi, Kredit – és Vizsgaszabályzat módosítására
5.	Egyebek

II.
HATÁROZATOK
A SZEGEDI TUDomÁNYEGYETEM
Juhász Gyula Tanárképző Főiskolai Kar
KARI TANÁCSÁNAK
2000. november 16-án tartott ülésén 
hozott HATÁROZATAI
növekvő sorszámozással

1.	A Szegedi Tudományegyetem Juhász Gyula Tanárképző Főiskolai Kar Tanácsa 99/2000. (XI. 16.) KT. számú HATÁROZATÁVAL 13 igen, 0 nem, 0 tartózkodás nyílt szavazattal elfogadja a napirendi pontok tárgyalására vonatkozó előterjesztést.

2.	A Szegedi Tudományegyetem Juhász Gyula Tanárképző Főiskolai Kar Tanácsa 100/2000. (XI. 16.) KT. számú HATÁROZATÁVAL 13 igen, 0 nem, 0 tartózkodás titkos szavazattal támogatja dr. Varga István főiskolai tanár intézetigazgatói megbízásának meghosszabítására vonatkozó előterjesztést.

3.	A Szegedi Tudományegyetem Juhász Gyula Tanárképző Főiskolai Kar Tanácsa 101/2000. (XI. 16.) KT. számú HATÁROZATÁNAK

a)	pontjában 13 igen, 0 nem, 0 tartózkodás nyílt szavazattal elfogadja a főiskolai kari bizottságok munkájának értékelésére vonatkozó előterjesztést,
b)	pontjában 13 igen, 0 nem, 0 tartózkodás nyílt szavazattal elfogadja az Integrációs Bizottság megszüntetésére vonatkozó előterjesztést,
c)	pontjában 13 igen, 0 nem, 0 tartózkodás szavazattal elfogadja a Szakképzési, a Tanártovábbképzési és a Távoktatási Bizottságok összevonására vonatkozó javaslatot,
d)	pontjában 13 igen, 0 nem, 0 tartózkodás szavazattal arról dönt, hogy a főiskolai kari bizottságok elnökeit nyílt szavazás útján választja meg. A nyílt szavazás eredménye az 1. számú táblázatban található.

4.	A Szegedi Tudományegyetem Juhász Gyula Tanárképző Főiskolai Kar Tanácsa 102/2000. (XI. 16.) KT. számú HATÁROZATÁVAL 13 igen, 0 nem, 0 tartózkodás nyílt szavazattal támogatja az ének-zene egyházzene alapképzési szak indítására vonatkozó előterjesztést.

5.	A Szegedi Tudományegyetem Juhász Gyula Tanárképző Főiskolai Kar Tanácsa 103/2000. (XI. 16.) KT. számú HATÁROZATÁVAL 13 igen, 0 nem, 0 tartózkodás nyílt szavazattal elfogadja a Szegedi Tudományegyetem Juhász Gyula Tanárképző Főiskolai Kar Tanulmányi, Kredit- és Vizsgaszabályzatának módosítására vonatkozó javaslatot (Lásd: Tájékoztatónk 11. oldalán).

1. sz. táblázat

Bizottság	Elnök neve	igen	nem	Tartóz-kodás	
Felvételi Bizottság	A mindenkori főigazgató
	13	0	0	
Tanárok Tanácsa	Dr. Békési Imre
egyetemi tanár	12	0	0	
Tudományos Bizottság	Dr. Galgóczi László
tanszékvezető egyetemi tanár	13	0	0	
Ifjúsági Bizottság	Kiss Gábor
főiskolai docens	12	0	0	
Külügyi és Pályázati Bizottság	Dr. Forgácsné dr. Drahota Erzsébet
tanszékvezető főiskolai tanár	13	0	0	
Szakképzési, Tanártovábbképzési és Távoktatási Bizottság	Dr. Varga István
tanszékvezető főiskolai tanár	13	0	0	
Diákjóléti Bizottság	Dr. Szalma Elemér
főiskolai adjunktus	13	0	0	
Gyakorlati Képzési Bizottság	Rozgonyiné dr. Molnár Emma
főiskolai tanár	13	0	0	
Hallgatói Fegyelmi Testület	Körmendy Marianna
főiskolai adjunktus	13	0	0	
Kredit és Oktatási Bizottság	Dr. Homor Géza
főiskolai docens
főigazgató-helyettes	12	0	0	
Tanulmányi Bizottság	Mágoriné dr. Huhn Ágnes
főiskolai docens	13	0	0	
Tudományos Diákköri Bizottság	Dr. Karikó Sándor
főiskolai tanár	13	0	0	
Gazdasági Bizottság	Dr. Gion János
főiskolai docens	13	0	0	
Kubatúra Bizottság	Dr. Bonifert Domonkos
főiskolai tanár	13	0	0	

III.
KÖZLEMÉNYEK 
A Közlemények rovatban megjelentek sorrendiségét az időrendiség határozza meg.
1.	17/2000. számú főigazgatói utasítás: a mobiltelefon vásárlásáról és használatáról. A mobiltelefon napjaink fontos kommunikációs eszközévé lépett elő, s főiskolai karunkon is egyre többen használják. Ez a tény teszi szükségessé a mobiltelefon vásárlásának és használatának szabályozását. A tanszéki vagy egyéb (pl. pályázati) keretből kizárólag az ún. kártyás mobiltelefon megvásárlását engedélyezem. A mobiltelefont az érvényes leltározási szabályok szerint kell a tanszék leltárkönyvében szerepeltetni. A telefonkártya tanszéki keretre való elszámolására a hatályos szabályok az irányadóak. Előfizetési rendszerben működő telefonnak, ill. az előfizetési díjnak tanszéki keretre való elszámolását nem engedélyezem.
2.	Szakmai tanácskozás a Közművelődési Tanszéken. A Közművelődési Tanszék 25. évfordulója alkalmából 2000. október 3-4-én szakmai tanácskozásra került sor a Közművelődési tanszéken. A tanácskozást dr. Galambos Gábor egyetemi tanár nyitotta meg. A munka a következő szekciókban folyt: Főbb kutatási irányok a Közművelődési tanszéken (vitavezető: dr. Hetesi Erzsébet főiskolai docens). A kulturális értékközvetítő szakemberek képzése és munkaerőpiaci helyzete Magyarországon szekció (vitavezető: dr. T. Kiss Tamás intézeti igazgató SZIE Jászberényi Főiskolai Kar Társadalomelméleti, Közművelődési és Felnőttképzési Intézet). A Közművelődési tanszék oktatói és kutatói közül előadásokat tartottak dr. Rigó Jázon tanszékvezető főiskolai tanár, dr. Nagyné dr. Terhes Irén főiskolai adjunktus, dr. Málovics Éva főiskolai docens, dr. Szirmai Éva főiskolai adjunktus, dr. T. Molnár Gizella főiskolai docens. Meghívott előadók: dr. Tóthpál József c. főiskolai tanár Veszprémi Egyetem; dr. T. Kiss Tamás intézeti igazgató SZIE Jászberényi Főiskolai Kar Társadalomelméleti, Közművelődési és Felnőttképzési Intézet; dr. Eszik Zoltán csoportvezető Oktatáskutató Intézet; dr. Győry Csaba tanszékvezető főiskolai docens Vitéz János Római Katolikus Tanítóképző Főiskola Esztergom; dr. Rubovszky Kálmán tanszékvezető egyetemi docens Debreceni Egyetem BTK Művelődéstudományi és Felnőttnevelési tanszék; Kraiciné dr. Szokoly Mária főiskolai docens ELTE Tanító- és Óvóképző Főiskolai Kar Budapest; Pongrácz Attila oktató Nyugat-Magyarországi Egyetem Apáczai Csere János Tanítóképző Főiskolai Kar; dr. Bauer Béla főiskolai adjunktus ELTE Tanító- és Óvóképző Főiskolai Kar Budapest; dr. Sári Mihály tanszékvezető egyetemi docens PTE; dr. Krisztián Béla szakfelelős egyetemi adjunktus PTE. A tanácskozás idején a könyvtárban Németh György karikatúráiból nyílt kiállítás. A megnyitót Szuromi Pál művészettörténész tartotta.
3.	Sinkó János festőművész kiállítása. A B GALÉRIÁBAN 2000. október 19-én nyílt meg Sinkó János festőművész, a kar Rajz-művészettörténeti tanszék docensének kiállítása, melyet dr. Szabó Imre, a Szegedi Tudományegyetem főtitkára nyitott meg.
4.	Krékits József tanszékvezető főiskolai tanár köszöntése. 2000. október 20-án köszöntötték kollégái és tanítványai a 70 éves Krékits József tanszékvezető főiskolai tanárt, a nyelvtudomány akadémiai doktorát. Az ünnepeltnek – a csaknem négy évtizedes munkássága alatt – három könyve, valamint mintegy száz közleménye jelent meg. Könyveit a szakma legrangosabb itthoni és külföldi orgánumai ismertették. A köszöntő ünnepségen országosan ismert egyetemi tanárok tartottak felolvasást. Dr. Szalamin Edit egyetemi docens ismertette dr. Krékits József eddigi életútját, dr. Jászai László egyetemi tanár szakma értékelését közvetítette. Előadást tartott: dr. Péter Mihály egyetemi tanár, dr. Kiefer Ferenc akadémikus, dr. Békési Imre egyetemi tanár. A Főiskola vezetése és a kar nyelvészei nevében dr. Tóth Szergej főiskolai tanár köszöntötte a jubilánst. Az ünnepségen dr. Györke Zoltán főiskolai docens adta át Krékits professzornak a tiszteletére megjelentetett Nyelv, aspektus, irodalom című tanulmánygyűjteményt, benne 54 hazai és külföldi tudós nyelvészeti és irodalomtörténeti írásaival. 
5.	Egységvezető Testületi ülés. 2000. november 7-én Egységvezető Testületi ülés volt. Napirendi pontok: Személyi ügyek (előadó: Szolgáné dr. Rózsa Zsuzsanna); Aktuális feladatok a kreditrendszerben (előadó: dr. Homor Géza); Az elektronikus adatbázisról (előadó: dr. Tóth Szergej); Lehetőségek a távoktatás területén (előadó: dr. Galambos Gábor); Főigazgatói tájékoztató: akkreditáció, integráció, gazdasági helyzet (előadó: dr. Galambos Gábor).
6.	Új nyitólap a WEBen. 2000. november 7-én mindenki számára hozzáférhetővé vált karunk új, hálózati arculatát tükröző Nyitólapja a következő címen: http://www.jgytf.u-szeged.hu  Az eseményről dr. Galambos Gábor főigazgató körlevélben tájékoztatta a tanszék és egységvezetőket. Az ilyen nagyfokú átállás esetén óhatatlanul felmerülő hibákat a következő e-mail cím egyikére lehet jelezni: foig@jgytf.u-szeged.hu vagy a wm@jgytf.u-szeged.hu 
7.	Információs tábla. 2000. november 7-től lehetőség nyílt arra, hogy a főépület, udvari lépcsőház, kijárati részén található Információs táblára a tanszékek és egységek feltehessék saját információikat. Leadási határidő: minden pénteken 12 óra. Az információ hétfőtől hétfőig, vagy megbeszélés szerinti időpontig lesz látható. A szöveget gépelt formában (Word dokumentumként lemezen), vagy e-mail levélként (csatolt dokumentumként) a következő címre lehet elküldeni: foig@jgytf.u-szeged.hu Formai követelmények: 14 sor, soronként 15 leütés. A félkövér  nagybetűből 15 fér el egy sorban. Azok a tanszékvezető kollégák, ill. WEB felelősök, akik már előre megszerkesztett szövegeket szeretnének küldeni, azok az ehhez szükséges kis programot letölthetik a következő címről: www.jgytf.u-szeged.hu/tabla.zip
8.	Közlemények rovat. A formailag és tartalmilag megújult Főigazgatósági Tájékoztató szöveges változata (RTF formátumban) letölthető a következő címről: www.jgytf.u-szeged.hu/foigtaj A Főigazgatósági Tájékoztató szerkesztői kérik a tanszékvezető kollégákat, hogy a tanszékükön történt eseményekről, tudományos vagy egyéb rendezvényekről folyamatosan küldjenek rövid tájékoztatást Word formátumban, lemezen vagy e-mail levélhez csatolt dokumentumban, a következő címre: szecsine@jgytf.u-szeged.hu   Tájékoztatónak számíthat pl. a rendezvényre szóló meghívó szövege is (legépelve és csatolt dokumentumként továbbítva). Határidő: folyamatos.
9.	Elhunyt Csizmazia György. Életének 57. évében elhunyt dr. Csizmazia György főiskolai docens, a Biológia Tanszék tanára, a Biológia tanítása című szakfolyóirat főszerkesztője, ornitológus és múzeumpedagógus. Személyében jó kolléga, a tanítványaiért, a gyerekekért dolgozó pedagógus, a természetet tisztelő és óvó, a madarakat szerető embertársunk ment el. Egykori munkatársai, hallgatói, a szerelmetös Tiszánkért tevékenykedők, kedves és tisztelt barátjukat gyászolják az elhunytban. Emlékét kegyelettel megőrizzük.
10.	TDK. 2000. november 15 a Szegedi Tudományegyetem Juhász Gyula Tanárképző Főiskolai Kar Tudományos és Művészeti Diákkörének konferenciája a Kar Dísztermében. A konferenciát megnyitotta dr. Karikó Sándor főiskolai tanár a TDB elnöke. A résztvevőket dr. Galambos Gábor kari főigazgató üdvözölte. A konferencián résztvevő vendégintézmények: Babes-Bolyai Tudományegyetem (Kolozsvár), Partiumi Keresztény Egyetem (Nagyvárad), Konstantin Egyetem (Nyitra), Ungvári Állami Egyetem (Ungvár), Eötvös József Főiskola (Baja). 
11.	Ének-zene Tanszék. A Szegedi Tudományegyetem Juhász Gyula Tanárképző Főiskolai Kar Ének-zene Tanszék J. S. Bach halálának 250. évfordulója alkalmából hangversenyt és konferenciát rendezett a Mátyás téri Ferences templomban. A konferenciát dr. Galambos Gábor egyetemi tanár, karunk főigazgatója nyitotta meg. A konferencia díszvendége volt dr. Benedek György tanszékvezető egyetemi tanár, tudományos rektorhelyettes.
12.	A Technikatanárok Országos Egyesülete (TOE) az idén ünnepli 10 éves fennállását. A TOE ebből az alkalomból jelentetett meg egy Jubileumi Hírlevelet (felelős kiadó: dr. Dobos Katalin, szerkesztő: Berkiné Bernát Éva, tipográfia: dr. Pitrik József). A tartalomból: Történeti áttekintés, Tagszervezeteink, Központi Műhelyek, Országos versenyek stb.
13.	Technika-tantárgypedagógia TDK. A 2000. november 15-én megrendezett Technika-tantárgypedagógia TDK-n 11 dolgozat került bemutatásra. A magyar diákokon kívül nyitrai hallgatók is tartottak előadásokat. Az utóbbiak szegedi tartózkodását a kari HÖK támogatta. A tanszék vendégei voltak: dr. Varga Mária és dr. Pomsár Zoltán, a Konstantin Egyetem tanárai.
14.	Szakképzési Füzetek II. Megjelent a Szegedi Tudományegyetem Juhász Gyula Tanárképző Főiskolai Kar Szakképzési Füzetek sorozatának 2. kötete: Hetesi Erzsébet: Marketing Alapismeretek (Szeged, 2000.). A jegyzet abból a célból készült, hogy a marketing kurzusokon résztvevő hallgatók számára segítséget nyújtson a vizsgára való felkészülésben.
15.	A XXI. század szakmái. 2000. november 22-23-án került megrendezésre a XXI. század szakmái című kiállítás, melyen karunk is képviseltette magát egy 20 m2-es standdal. Kiállításunk anyaga volt: fényképek főiskolánkról (fotók: Puskás János, technikai szerkesztő: Csúri Péter), bemutató régi könyveinkből (szerkesztő: dr. Katona Imréné könyvtárvezető) és különböző régi iskolai szemléltető eszközök. A kiállítás idején főiskolánk múltjáról és jelenéről készült rövid ún. hangulatfilmet is megnézhettek az érdeklődők (készítették: Cseh Attila, Tiszai László, Fügedi József). Az Oktatás – Kultúra – Társadalom program keretében dr. Benkő Zsuzsanna főigazgató-helyettes tartott tájékoztató előadást, majd interjút is adott a Telin Televíziónak. Archiválás céljából a Közművelődési tanszék munkatársai rövid videofelvételt készítettek az eseményről. A kiállítás szerkesztője Cseh Attila, a Kulturális és Rendezvényiroda vezetője és dr. Tóth Szergej főigazgató-helyettes volt. Dr. Galambos Gábor  főigazgató a szervezőknek levélben köszönte meg  munkájukat.
16.	Vörösmarty-emlékülés. 2000. november 29-én a Szegedi Tudományegyetem Juhász Gyula Tanárképző Főiskolai Kar Magyar Irodalom Tanszéke Vörösmarty-emlékülést rendezett. A felolvasó ülést dr. Békési Imre egyetemi tanár nyitotta meg a főiskola Tanácstermében  A Díszteremben “Ragyognak tettei” címmel zenés-irodalmi összeállítás volt Vörösmarty Mihály műveiből és a kor romantikus zeneirodalmából. Közreműködtek: a SZTE Liszt Ferenc Zeneművészeti Főiskola tanárai és növendékei, a SZTE JGYTFK Magyar Irodalom tanszék Irodalmi Színpada, a SZTE Ének-zene tanszék művésztanárai és hallgatói és a Szegedi Nemzeti Színház énekesei. 
17.	Elhunyt dr. Bereczki Sándor. 72. évében elhunyt dr. Bereczki Sándor főiskolai docens, a Neveléselméleti tanszék volt vezetője, Magister Emeritus, a Magyar Pedagógiai Társaság, a Magyar Commenius Társaság és a Magyar Pszichológiai Társaság tagja, főiskolánk történetének hű krónikása. Személyében a mindenki által szeretett kolléga, tanítványaiért, a főiskolánkért munkálkodó pedagógus ment el. Emlékét kegyelettel megőrizzük.
18.	Emil Boleslav Lukač születésének 100. évfordulója. 2000. november 30-án a Szlovák Nyelv és Irodalom Tanszék a  Szegedi Szlovák Önkörmányzattal és a budapesti Szlovák Intézettel közösen szimpóziumot rendezett Emil Boleslav Lukač születésének 100. évfordulója alkalmából. Előadók voltak: Žemberova Viera (Eperjes), Petrík Vladimír (Pozsony), Kondrót Vojtech (Pozsony), Käfer István (Piliscsaba), Harpaň Michal (Újvidék), Wlachovský Karol (Pozsony). A szimpózium részvevőit a rendezők részéről: Maruzsné dr. Sebó Katalin tanszékvezető docens, a kar vezetősége nevében dr. Tóth Szergej főigazgató-helyettes köszöntötte.
IV. 
NEMZETKÖZI KAPCSOLATOK

DR. BALOG TIBOR főiskolai tanár 2000. szeptember 19. és 23. között Genfben, “A konstruktivizmus a pszichoterápiában” címmel megrendezésre került nemzetközi konferencián vett részt. Előadásának címe: “Reflexiók Piaget konstruktivizmusára”, melyet nagy érdeklődés kísért, és 2001-ben franciául és németül jelenik meg. A magyar Pszichoterápia című szakfolyóiratban már ez évben megjelenik. Piaget és Vigotszkij apropóján sikerült olyan új tudománytörténeti momentumokra felhívni a figyelmet, amelyekből a jelenkori pszichoterápia is hatékonyan meríthet. Utazása költségeit az OMFB biztosította.

LÁZÁR EMŐKE főiskolai tanársegéd és PROPSZT ESZTER főiskolai tanársegéd 2000. szeptember 3-tól 21-ig Németországban, Calwban, az Állami Tanártovábbképző Akadémián továbbképzésen vett részt. A három hetes kurzus 120 órányi foglalkozást foglalt magában a német mint idegen nyelv tanításának szakmódszertana, valamint az irodalom oktatása területén. Utazásuk költségeit a Goethe Intézet ösztöndíja biztosította.
CSANÁDI LÁSZLÓ főiskolai docens 2000. 09. 28-tól 10. 02-ig Csehországban koncertezett. Brnoban és Prágában tartott orgonahangversenyt. Prágai koncertjét a Zene Világnapja alkalmából szervezték. A szólóestek műsorát, tekintettel Bach halálának 250. évfordulójára, Bach és Liszt művekből állította össze. Utazási költségeit a fogadó biztosította.

NÁDUDVARI GABRIELLA főiskolai tanársegéd 2000. 10. 04-től 08-ig a Német Nyelv és Irodalom Tanszék ERASMUS koordinátoraként a Klagenfurti Egyetem Germanisztikai Intézetének vendége volt. Látogatása célja a hallgatói és oktatói mobilitás bővítési lehetőségeinek felmérése, a kiutazott ERASMUS hallgató munkájának ellenőrzése volt. A Germanisztika Intézet struktúrájának és kurzusainak bemutatása keretében tájékoztatta az intézet hallgatóit és munkatársait a karunkon folyó oktatásról. Az egyetem rektorhelyettesével, az intézet vezetőivel megbeszélést folytatott a kapcsolatok bővítésének lehetőségeiről. Utazása költségeit a tanszéki 704. sz. keret biztosította.

DR. SERES LÁSZLÓ tanszékvezető egyetemi tanár és DR. MARSI ISTVÁN főiskolai tanár 2000. 07. 21-től 27-ig a Cambridge University Department of Chemistry (Egyesült Királyság) által megrendezett 16. Nemzetközi Gázkinetikai Szimpóziumon vett részt, ahol sor került legújabb kutatási eredményeik bemutatására. A poszteren bemutatott eredményeik a szimpózium hivatalos kötetében is közlésre kerültek: L. Seres, Z. Király and M. Görgényi: Determination of Enthalpies of Formation of Large Alkyl Radicals Book of Abstraccts, 16th International Symp. On Gas Kinetics, Cambridge, 23-27 July, 2000, PE 25. I. Marsi and L. Seres: Novel KINAL Routines and their Application in a Mechanistic Investigation of the Thermal Reaction Azoisopropane + Isobutene Book of Abstracts, 16th International Symp. On Gas Kinetics, Cambridge, 23-27 July, 2000, PE 16. Kutatási eredményeik elsősorban azért váltottak ki visszhangot, mert a nagyméretű alkilgyökök reakciói a troposzférakémia környezetvédelmi vonatkozásai miatt az utóbbi évtizedben az érdeklődés előterébe kerültek, illetve az összetett rendszerek szimuláció útján végzett tanulmányozása a termokémiai kinetikai adatbázis növekedése és a kemometria módszereinek fejlődése és alkalmazásuk elterjedése eredményeként reneszánszát éli. Tanulmányozták a nagy múltú egyetem szervezeti és működési rendjének, a mintegy hét évszázada eredményesen működő college-rendszerét is. Utazási költségeiket az 1999. évi tanszéki pénzmaradványok, az OMFB Mecenatúra pályázata és az SZTE JGYTFK 082. sz. kerete biztosította. 

MARUZSNÉ DR. SEBÓ KATALIN tanszékvezető főiskolai docens 2000. 08. 30-án és 31-én Pozsonyban, a Komensky Egyetem Bölcsészettudományi Karának meghívására részt vett az egyetem által rendezett nemzetközi tudományos konferencián. Téma: “A szlovák mint idegen nyelv tanítása” volt. Előadásában Závada Pál: Jadviga párnája című regényének interkulturális kapcsolatait elemezte. A konferencia anyagát az egyetem gyűjteményes kötetben jelenteti meg. Utazása költségeit a tanszéki 237. sz. TKFA biztosította.

DR. BÉKÉSI IMRE egyetemi tanár és DR. NAGY JÁNOS egyetemi tanár 2000. 08. 10. és 15. között Marosvásárhelyen, az “Anyanyelvi Konferencia, a Magyar Nyelv és Kultúra Barátainak Társasága” négyévenként megrendezett kongresszusán meghívott előadóként vett részt. A rendezvény plenáris előadásainak, vitáinak sora és a szekciókban folyó munka az előző négy éves ciklus tevékenységének áttekintését, az elnökség beszámolóját és a tisztújítást tűzte ki célul. Dr. Békési Imre, a Juhász Gyula Alapítvány elnökeként értékelte az Alapítványnak a határainkon túli tanárképzésben, értelmiségképzésben betöltött szerepét. Dr. Nagy János: a magyar tannyelvű oktatásban a kreativitásra nevelés aktuális eredményeiről és további lehetőségeiről szólt. Az utazás költségeit a tanszéki 224. sz. TKFA keret biztosította.

OLÁH FERENC főiskolai adjunktus és SZILASSI PÉTER főiskolai tanársegéd 2000. szeptember 22-től 29-ig 24 főiskolai hallgató kísérő tanáraként fakultatív erdélyi terepgyakorlaton vett részt. A Ponor-rét és a Csodavár fantasztikus élményt jelentett számukra lenyűgöző méreteivel, barlangi patakjával. A hallgatók megismerkedtek az Aranyos-völgy természeti- és társadalomföldrajzi jellemzőivel, kultúrtörténeti értékeivel. Voltak a Szolcsvai-búvópatak barlangjában, ez is egyedülálló túrának bizonyult. Lenyűgöző látványt nyújtott a Torockó fölött emelkedő Székelykő. Erdőfelek határában megtalálták a híres feleki gömbök (mészkonkréciók) egyik lelőhelyét, s többen első benyomásaikat szerezhették Kolozsvárról. Sok időt töltöttek a Tordai hasadékban. Megtekintették a Gyilkos-tavat, a Békás-szorost. Balánbánya, a pusztuló bányászváros torokszorító emléket hagyott, mely után az Egyeskő sziklavilága gyógyírként hatott. Végül eljutottak a Király-hágóhoz, majd Nagyvárad érintésével jöttek haza. Utazásuk önköltséges volt. 

MÁLOVICS JÁNOSNÉ DR. főiskolai docens 2000. 07. 12-16. között Bécsben, a “Fairness - Cooperation” című konferencián vett részt. Előadásának címe: “An Empirical Research of the Organisational Culture”, mely megjelent a konferencia kiadványában. A Bécsi Egyetem Gazdaságpszichológia Tanszéke vezetőjével egyeztetésre került a jövőbeli együttműködés. Utazása költségeit az OMFB Mecenatura pályázat és a tanszéki levelező keret biztosította.

DR. SZABÓ TIBOR főiskolai tanár 2000. 09. 29. és 10. 01. között az Immaginare l’Europe nevű egyetemközi hálózat szervezésében Nápolyban rendezett konferencián vett részt. Előadást tartott a szegedi és a budapesti felsőoktatásról és a filozófiaoktatásról. A nemzetközi szervezet elnökségi tagja lett. Az utazás önköltséges volt, a tartózkodás költségeit a fogadó biztosította. 

PUSZTASZERINÉ DR. KOVÁCS SÁRA szakvezető tanár és PÉTER ANDRÁSNÉ szakvezető tanár 2000. 07. 02. és 15. között a Goethe Institut Berlin intézményben, a “Sprache und Landeskunde - Kunst im Unterricht” című kurzuson vett részt. A kurzus 80 oktatási egységből és kulturális keretprogramból állt. A programok 5-6 órakor értek véget, melyet esténként színház-, hangverseny- vagy műteremlátogatás követett. Minden rendezvényhez előre szakirodalmat kaptak. A látott, hallott anyagot szemináriumi formában dolgozták fel. A didaktikai foglalkozásokon konkrét anyagot, mintát kaptak és egyéni, illetve kiscsoportos szervezeti formában oldották meg a feladatokat. Párban végeztek városfelfedező sétát térkép alapján. Információkat kellett szerezniük a berliniektől. A séta után tablót készítettek és prezentálták a csoport többi tagjának. A kurzus rendkívül gazdag programot kínált. Utazási költségeiket a SOCRATES / Lingua B program biztosította. 

DR. SÁNDOR KLÁRA főiskolai tanár 2000. 06. 29-től 07. 01-ig Barcelonában, az Ist International Conference on Language Variation in Europe című konferencián vett részt. Utazása költségeit a 316. sz. OTKA keret biztosította.

DR. SÁNDOR KLÁRA főiskolai tanár 2000. 10. 02. és 08. között East Lansing-ben (Michigan, USA) a 29. New Wawes of Analyzing Variation and Change című konferencián vett részt. Előadásának címe: “Language Change and Evolution: Variation as a Consequence of the Bilological Embeddedness of Language. Utazási költségeit az FKPF pályázat és a 316. sz. OTKA keret biztosította. 

DR. GALAMBOS GÁBOR kari főigazgató, tanszékvezető egyetemi tanár 2000. 06. 19. és 28. között Izraelben, a tivoni Galillee College által, a felsőoktatási vezetők számára szervezett szakmai továbbképzésen vett részt. A program előadásokat, vitákat, csoportmunkát és számítógépes szimulációt egyaránt magában foglalt az intézményi menedzsment problémakörén belül. Több egyetemen is látogatást tettek. Megismerhették a Tel Avivi Egyetem távoktatási programját, és a Haifai Technion Egyetem intézménymenedzselési technikáját is. Az előadásokon több mint 20 országból voltak jelen egyetemi vezetők, akikkel az előadásokon túl is hasznos véleménycserét folytatott. Utazási költségeit a Tempus Közalapítvány, az SZTE rektora, az Oktatási Minisztérium, a JGYTFK 082.sz. kerete, és a tanszéki TKFA keret biztosította. 

DR. GALAMBOS GÁBOR kari főigazgató 2000. 06. 15-től 18-ig a Christian-Albrechts-Universität zu Kiel intézmény által szervezett workshop-on vett részt. Az egyetem Informatikai Tanszéke kilenc másik egyetemi kutatócsoporttal közös EU projektet nyert el, amelyben a Számítástechnika Tanszék is részt vesz. Áttekintették a közös feladatokat, kijelölték az egyes munkacsoportok vezetőit, és ütemtervet készítettek a projekt sikeres lebonyolítása érdekében. A konferencia első és második napján a kutatócsoportok beszámoltak a tanszékeken folyó aktuális kutatásokról. Előadásának címe: “Worst case analysis of data compression algorithms”, amely arról a kutatásról szólt, amelyet dr. Békési Józseffel a tanszéken közösen végeznek. Utazása költséget a projekt biztosította.

DR. DOMBI JÓZSEFNÉ DR. főiskolai tanár 2000. 10. 17-től 20-ig a XX. Viva Musica Nemzetközi Zenei Konferencián vett részt, melyet a brnoi Masarykov Egyetem cikhaj-i központjában rendeztek. A megnyitó nagyszabású koncerttel kezdődött, melyet az UNESCO örökséghez tartozó Nepomuk templomban tartottak Zdare nad Sazavu-ban. Előadásában a zene hatását mutatta be, melyet nagy érdeklődés kísért. Kiállítást látogattak, mely a zongorák 300 éves történetét mutatta be. Megbeszélést folytatott a brnoi egyetemen folyó zongoraoktatás tanterv- és vizsgaszabályzatáról. Utazása költségeit MÖB ösztöndíj biztosította.

DR. VARGA ISTVÁN tanszékvezető főiskolai tanár és DR. GÁCSER JÓZSEF ny. főiskolai tanár 2000. 10. 16. és 20. között a közvetlen kapcsolatok keretében a kolozsvári Babes-Bolyai Tudományegyetemen tett látogatást. Látogatásuk célja elsősorban a gyógypedagógus képzés elméleti és gyakorlati kérdéseinek tanulmányozása volt. A tapasztalatszerzés fontos volt, mert az intézetükben elkészített gyógypedagógus képzés akkreditációja, a szak indítása most van folyamatban. Dr. Varga István a magyar anyanyelvű hallgatóknak családpedagógiai témakörben tartott előadást. Megbeszélést folytattak dékánhelyettes úrral a pedagógia, pszichológia képzés ottani, jövőbeli változásairól. Megvitatták a tanszékek közötti további szakmai együttműködés, a TDK konferenciák és a közös publikációk cseréjének lehetőségeit. Utazási költségeiket az SZTE JGYTFK 082. sz. kerete, s a 605. sz. tanszéki keret biztosította.

DR. BONIFERT DOMONKOS főiskolai tanár és DR. SZILASSI LAJOS főiskolai docens 2000. 10. 02. és 06. között a Babes- Bolyai Tudományegyetem Matematikai és Informatikai Kar Analízis és Optimalizáció Tanszékére szóló meghívás alapján tett látogatást. Látogatásuk célja a közös CEEPUS pályázat teendőinek megvitatása, valamint a kolozsvári tanár szakos hallgatók szegedi tanulmányútjának szervezése. Dr. Bonifert Domonkos előadásának címe: A módszertani képzés problémái a tanárképzésben. Dr. Szilassi Lajos előadásának címe: A hiperbolikus geometria Pioncare-modelljének számítógépes realizálása. Különleges poliéderek, és A VRML nyelv és alkalmazása lehetőségei. Geometriai szerkesztő program. Utazási költségeiket a tanszéki 225. sz. sz. TKFA és CEEPUS keret biztosította.

DR. NAGY MIKLÓS főiskolai adjunktus 2000. 07. 17-től 21-ig a magyar delegáció tagjaként, a Párizsban megrendezett Francia Tanárok Nemzetközi Szövetségének (FIPF) Párizsban megrendezett X. Világkongresszusán vett részt. Az előadásokon, kerekasztal beszélgetéseken elsősorban a nyelvi politikai, illetve a civilizáció témakörei kerültek előtérbe. Számos kulturális program egészítette ki a szakmai találkozókat, amelyek jó lehetőséget biztosítottak a szakmai megbeszélésekre. Utazási költségeit az FIPF biztosította.
Összeállította: dr. Györke Zoltánné

 

V. 
SZTE JGYTFK Kredit- és Vizsgaszabályzatának módosított szövege

14. A féléveket szorgalmi és vizsgaidőszakra kell bontani. A vizsgaidőszak 6 hét. A tavaszi szemeszterhez kapcsolva (augusztusban) a főigazgató további egy hét vizsgázási időszakot engedélyezhet, melyben vizsgát csak az tehet, akinek erre a Tanulmányi Bizottság engedélyt adott. Ebben az időszakban tett vizsgáknál vizsgaismétlési lehetőség nincs.

41. Ha a hallgató az adott képzési forma képesítési követelményeiben megállapított képzési időben tanulmányait befejezni nem tudja, kérelmére a TB engedélyezheti:
A. Két félévet méltányosságból tanulhat (költségtérítést nem kell fizetnie, juttatás nem illeti), hogy befejezze tanulmányait. A képzési időn túli félévekben a hallgató beíratkozik, de a hiányzó kurzusok felvétele nem kötődik az AKH -hoz, ugyanakkor a kurzusteljesítés minden előírása érvényben van. A teljesített krediteket a 8. (nyelvtanárin a 6.) szemeszter eredményei közt kell nyilvántartani.
b. További tanulmányokat önköltséges alapon folytathat.

47. Ha a hallgató a tantárgyfelvételi időszak végéig a tantárgy felvételi lapon igazoltan átlagosan legalább az AKH megszerzését lehetővé tevő munkaformát nem vett fel, a beíratkozását érvényteleníteni kell.
a. A leckekönyvbe és a tantárgyfelvételi lapra “érvénytelen” bejegyzés kerül. A hallgatói jogviszony szünetel, melynek tartama ilyen okból nem lehet több összesen két tanévnél. A beállt változásról a hallgatót haladéktalanul értesíteni kell!	
B. A tanulmányok folytatását a hallgató a következő félévtől-, vagy tanévtől kérheti (TB).
C. Ha az AKH teljesítését az előtanulmányi rend előírásai akadályozzák, az akadályt okozó kurzusok (és kizárólag azok) a passzív félévekben teljesíthetők. Ehhez – kérelmére (TB) – a hallgató külön tantárgyfelvételi lapot kap, melyen a kurzus oktatója aláírásával engedélyezi a kurzus felvételét. Az így felvett kurzus(ok) teljesítésére az általános szabályok vonatkoznak, kreditjei és vizsgajegyei az utolsó aktív félévhez tartoznak.

70. A kellő indoklást tartalmazó intézmény változtatási, illetve szakváltoztatási  kérelmet a TB-hez kell benyújtani, minden tanévben a tantárgyfelvételi időszak előtt, vagy annak első hetében, melyen szerepel a fogadó tanszékek véleménye és javaslata, valamint a küldő fél elbocsátó nyilatkozata.
72. Karon belüli szakváltoztatási engedélyt a hallgató kérelmére kaphat. A kellő indoklást tartalmazó kérelmet a TB-hez kell benyújtani, minden tanévben a tantárgyfelvételi időszak előtt melyen szerepel a fogadó tanszékek véleménye és javaslata, valamint a küldő fél elbocsátó nyilatkozata.

73. A szakváltoztatást az illetékes tanszékvezetők véleménye, továbbá a szakpár létszámarányai alapján a TB engedélyezheti. A szakváltoztatás feltételei a következők: 
a. SZAKVÁLTOZTATÁS LEGALÁBB EGY FÉLÉVRE SZÁMÍTOTT MINIMÁLIS KREDITPONT MEGSZERZÉSE UTÁN KÉRHETŐ.
b. Szakváltoztatást indokolt esetben, a meghirdetett szakpárokra lehet kérni. A döntés a TB hatáskörébe tartozik. Nem meghirdetett szakpár felvételére a Főigazgató adhat engedélyt.
c. Szakváltoztatási kérelem esetén mindkét tanszék véleményét figyelembe véve kell dönteni. A fogadó tanszék nemleges véleményével ellentétes döntést a Tanulmányi Bizottság nem hozhat. A létszámviszonyok és egyéb oktatási feltételek szempontjából egyik tanszék érdekei sem sérülhetnek.
d. Szakváltoztatás csak felvételi vizsga alapján lehetséges, ha annak eredménye a 2x15-ös (szóbeli + írásbeli) rendszerben minimálisan 20 pont. (egészségügyi alkalmatlanság esetén a 2x15-ös (szóbeli + írásbeli) rendszerben minimálisan 15 pont). Felvételi vizsgát a tantárgyfelvételi időszak első hetének végéig lehet szervezni, hogy eredményének függvényében vehessen fel a hallgató kurzusokat. Készségtárgyak (testnevelés, rekreáció, ének, rajz) esetén alkalmassági vizsgát is kell tenni.
e. A szakváltoztatással az adott szakpár induló létszáma maximum 10 %-al növelhető, ha ezt egyéb objektív feltételek is lehetővé teszik.
f. Törölve.
g. Nem nemzetiségi német szakról nemzetiségi német szakra történő szakváltoztatás engedélyezhető, amennyiben a jelölt származása, lakóhelye vagy eddigi iskolai pályafutása alapján kötődik a magyarországi németséghez. Ez esetben a hallgató másik szakja érintetlen marad.

74. A tagozatváltoztatáshoz (NAPPALI TAGOZATRÓL LEVELEZŐ TAGOZATRA) legalább az egy félévre meghatározott átlagos kreditmennyiség négyszeresének teljesítése szükséges. A tagozatváltoztatást a TB engedélyezheti az illetékes tanszékek javaslata alapján. A testnevelés és rajz szakon tagozatváltoztatás a 8. szemesztert kivéve nem engedélyezhető. LEVELEZŐ TAGOZATRÓL NAPPALIRA az egy FÉLÉVRE MEGHATÁROZOTT átlagos kreditmennyiség KÉTSZERESÉNEK TELJESÍTÉSE SZÜKSÉGES.
75. Tagozatváltoztatás iránti kérelmet minden tanévben a tantárgyfelvételi időszak első hetének végéig lehet benyújtani. Rendkívül indokolt esetben a TB határidőn túl is elfogadhat kérelmeket.

87. Karunkon harmadik szak felvételét március 1-ig az érintett tanszékek hozzájárulásával kérheti a hallgató, abban az esetben, ha tanulmányi eredménye legalább az évfolyam átlagot eléri.
A hallgatónak alkalmassági vagy felvételi vizsgát kell tenni a felvételi vizsgaidőszakban. A felvételi vizsgától a tanszék javaslatára el lehet tekinteni. A hallgató a harmadik szak tárgyaiból is köteles záróvizsgát tenni. Ha a hallgató alapszakjaiból záróvizsgát tett, a harmadik szak tanulmányait a TB engedélyével, kérelme alapján nappali, vagy levelező tagozaton fejezheti be. Ez az időszak azonban nem lehet több, mint két félév. Ezen túl a képzés költségeit a másoddiplomás képzésben megállapítottak szerint kell számítani.

94. Az a hallgató, aki neki fel nem róható okból (pl. betegség, szülés stb.) nem tud a vizsgaidőszakban tanulmányi kötelezettségének eleget tenni, azt a TB engedélye alapján a vizsgaidőszakon kívül is - a vizsgaidőszak lezárása utáni 1 héten belül (a 14. pontra is figyelemmel) - pótolhatja. A vizsgaidőszakon kívüli pótlás nem ismételhető.

138. A félév a leckekönyv jobb oldalán, az átlageredmény bejegyzésén kívül a következőkkel zárható le:
a. “elbocsátva”, ha második alkalommal kevesebb az átlagos félévi teljesített kreditszáma a kötelezően előírtnál
b. “fegyelmivel elbocsátva”, ha a fegyelmi jogkörrel rendelkezők véglegesen így döntöttek
c. “saját kérésére elbocsátva”, ha nincs formai indok a hallgató kizárására, de ő családi vagy más ok miatt nem óhajtja folytatni tanulmányait.
d. évkihagyó, ha az évkihagyást önmaga kéri
e. érvénytelen beíratkozás, ha nem vett fel legalább az AKH-nek megfelelő kreditet

139. Törölve.